b'\n_START_ARTICLE_\nBiserica reformat\xc4\x83 din Luncani\n_START_SECTION_\nIstoric\n_START_PARAGRAPH_\nA fost construit\xc4\x83 \xc3\xaen a doua jum\xc4\x83tate a secolului XIII, \xc3\xaen stil romanic t\xc3\xa2rziu, din piatr\xc4\x83 adus\xc4\x83 de la edificiile antice romane din Turda. La 1290 construc\xc8\x9bia era deja terminat\xc4\x83, biserica, pe atunci catolic\xc4\x83, purt\xc3\xa2nd hramul Sf. Elisabeta. Deasupra sacristiei (decorat\xc4\x83 cu frunze \xc8\x99i rozete) se afl\xc4\x83 inscrip\xc8\x9bia "ISTAM CAMERAM (A)EDIFICAVIT STEPHA(NU)S SACERDOS ANNO D(OMIN)I MCCXC" (1290). Biserica este amintit\xc4\x83 \xc3\xaen mai multe documente, la 1339, 1352 \xc8\x99i 1465. Dup\xc4\x83 1629 a fost patronat\xc4\x83 de ramura reformat\xc4\x83 a familiei Kem\xc3\xa9ny, an din care biserica devine reformat\xc4\x83-calvin\xc4\x83. \xc3\x8en decursul timpului, biserica a fost deseori renovat\xc4\x83. La 1704 a fost instalat un nou clopot, iar la 1724 au avut loc lucr\xc4\x83ri mai ample, atestate \xc3\xaentr-o inscrip\xc8\x9bie. \xc3\x8en anul 1842 a fost cump\xc4\x83rat\xc4\x83 orga, alte renovari succed\xc3\xa2nd \xc3\xaen anii 1911, 1949, 1981-1982 (c\xc3\xa2nd a avut loc refacerea tencuielii exterioare) \xc8\x99i 1989-1990 (c\xc3\xa2nd s-a f\xc4\x83cut degajarea \xc8\x99i conservarea frescelor de pe pere\xc8\x9bii interiori). Tinerii \xe2\x80\x9eAsocia\xc8\x9biei Voluntare Castelul Banffy\xe2\x80\x9d s-au preocupat mult \xc3\xaen ultimii ani de \xc3\xaentre\xc8\x9binerea bisericii, efectu\xc3\xa2nd mai multe lucr\xc4\x83ri de renovare, printre care \xc8\x99i reabilitarea criptei din subsol._NEWLINE_Biserica Reformat\xc4\x83-Calvin\xc4\x83 din Luncani, jude\xc8\x9bul Cluj, este \xc3\xaenscris\xc4\x83 pe Lista monumentelor istorice din jude\xc8\x9bul Cluj, elaborat\xc4\x83 de Ministerul Culturii din Rom\xc3\xa2nia \xc3\xaen anul 2015 cu cod LMI CJ-II-m-B-07696.'